Onsdag d. 15. juni 2016 | Skagen Fuglestations Blog
Posted on 16. juni 2016 by SkaF
Vejr: Natten bragte regn og blæst med sig. I de første morgentimer var vinden hård fra SØ med regnbyger. Senerede tog vinden ganske langsomt af og skyerne var uden nedbør. Eftermiddagen gav endda plads til lidt sol og sidst på dagen var vinden svag. Temperaturen lun fra morgenen med 14 grader, men den steg til gengæld kun til 17 grader midt på dagen.
Sigten moderat pga regnbygerne, senere god.
Kattegat kysten ved Det Grå Fyr var næsten efterårsagtig om morgenen d. 15. juni 2016. Foto: MJH
I den hårde modvind og med nedbør lod jeg cyklen stå og tog bilen ud til Fyret, så blev den da også vasket, selvom Grenen med salt i luften nok ikke er den foretrukne vaskehal for en bil.
De første timer var vinden så hård, at jeg kun havde 3 net jeg kunne åbne. De måtte endda lukkes igen ad flere omgange pga regnbygerne. Efterhånden som morgenen blev til formiddag holdt det helt tørt og langsomt tog vinden lidt af, så jeg kunne bygge op med halvdelen af net åbne.
Ved middagstid truede en ny byge og jeg reducerede igen netantal. Endte med at lukke helt kl 14.
Den indsats gav 3 mærkninger og 1 aflæsning, så vejromslaget havde ikke bragt det helt store ned i Fyrhaverne.
En let bekymret ringmærker kan se den næste byge komme blæsende ind fra Kattegat og må på ny rundt og lukke net. Ikke de nemmeste arbejdsbetingelser denne morgen. Foto: MJH
I blæsten søgte jeg ly i yderste klit ved Fyret og prøvede lykken ved obs ud over Kattegat og Ålbæk Bugt. Det gav kun en håndfuld smålommer og Mallemukker, samt lidt terner blandt de mange måger og Skarver. En enkelt Spættet Sæl rastede på stranden lige neden for Fyret.
JoK kom forbi med Igor midt på formiddagen, men ellers var der ikke mange folk i felten.
Kun RoC var på Verdens Ende og kunne berette om 375 Svartbage derude. I Ellekrattet havde han en Pirol.
Lederen af Trækfuglecenteret – Jacob Funder – var med til et byggemøde ved Fyret og brugte derefter tid sammen med mig. Det var en god snak om forårssæsonen og fremtiden, som jeg håber at være en del af.
Inden da holder jeg dog en forlænget weekend og tager efter torsdagens morgenringmærkningen mod Århus.
Det bliver først mandag jeg returnerer til Skagen, så bloggen her vil nok være lidt stille de næste dage. Folk bør dog tage i felten, for når jeg er draget væk, så er chancen forøget for at en sjældenhed dukker op i Skagen 🙂
Tornsanger 1 – aflæst, gammel kending fra sidste år og tidligere i år.
← Tirsdag d. 14. juni 2016
Tirsdag d. 02. august 2016 →